Mikä on Sukevan vankilan kurinpitorikkomusten syy? Vankilan johtaja Pekka Kepasella, Rikosseuraamuslaitoksen Esa Vesterbackalla ja pian vapautuvalla Joni Havanalla on ilmiöstä omat tulkintansa. Toimittaja: Pekka Niiranen.

Vankiloissa tehdään vuosi vuodelta enemmän kurinpitorikkomuksia, joista suuri osa liittyy viinaan ja huumausaineisiin. Sukevan vankilalla on ollut kyseenalainen kunnia pitää kärkisijaa rikkomuksissa 2010-luvulla lähes joka vuosi.

Sonkajärvellä sijaitseva Sukevan vankila on vankien määrän perusteella Suomen neljänneksi suurin suljettu laitos. Vankila sijaitsee asutuksen ulkopuolella, eikä sen liepeille päädy kukaan vahingossa. Aluetta ympäröi korkea aita, jota on vahvistettu piikkilangalla.

Sukevan vankila on kurinpitorikkomusten määrällä laskettuna koko Suomen ylivoimainen ykkönen. Vankilassa kirjattiin viime vuonna 248 rikkomusta – toisin sanoen joka viides koko maan rikkomuksista tapahtui Sukevalla. Rikkomukset koskevat usein luvatonta päihteidenkäyttöä, mutta myös järjestyssääntöjen noudattamatta jättämistä, väkivaltaa ja karkaamista.

Sukevaa pidetään yhtenä maan suljetuimmista paikoista ja myös henkilökunnan mielestä sinne on sijoitettu vaikeimmat vangit. Vankien mukaan Sukevalle joutuu, jos on mokannut jossain muualla.

– Tämä paikka on aika tiiviisti osastoitu, mikä lisää turhautuneisuutta ja varmasti myös päihteiden käyttöä, arvelee ensimmäistä tuomiotaan vankilassa istuva Joni Havana.

Suurimmalla osalla vangeista päihdeongelma

Pekka Kepanen. Toni Pitkänen / Yle

Sukevan 166 vangista elinkautista tuomiota istuu peräti 28 miestä. Heidän lisäkseen vankilassa on kymmenkunta sellaista vankia, jotka joutuvat kärsimään tuomionsa päivästä päivään. Vankilan johtajan mukaan useimmat näistä vangeista ovat kurinpitomielessä kuitenkin helpoimmasta päästä.

Myös päihderikkomusten määrällä mitattuna Sukevan vankila on aivan omaa luokkaansa.

– Kyllä vankila vaan vuotaa. Tänne tulee aineita ja meillä on aika paljon myös kiljunkeittoa, myöntää Sukevan vankilan johtaja Pekka Kepanen.

Talossa pitkään olleet osaavat haistaa tilanteet melko hyvin. Joni Havana

Hänen mukaansa kiljua on löytynyt vartijoiden tekemissä tarkastuksissa "aika monta litraa".

– Yhdeksälläkymmenellä prosentilla vangeista on päihdeongelma. Mihin se katoaisi tänne vankilaan tullessa, Kepanen heittää.

Vankiloissa tapahtuvien kurinpitorikkomusten määrä on kasvanut koko 2010-luvun ajan. Suljetuissa laitoksissa kirjattiin viime vuonna yhteensä 1 443 kurinpitorikkomusta.

Kurinpitorikkomusten suurta määrää on pohdittu niin vankiloissa kuin rikosseuraamuslaitoksen johdossakin. Pääjohtaja Esa Vesterbacka pitää suurista luvuista huolimatta vankiloita yhä turvallisina paikkoina. Vesterbackan mukaan rikkomusten kasvu voi liittyä viime vuosina tehtyyn vartijoiden määrän vähentämiseen.

– Vankien välisiä kärhämiä syntyy helpommin. Tässä on epäilemättä yhteys myös henkilökunnan määrään, pääjohtaja pohtii.

Vanki: "Vartijat ovat ammattilaisia"

Joni vapautuu Sukevan vankilasta kesällä. Toni Pitkänen / Yle

Sukevan vankilaa johtavan Pekka Keposen mielestä kyse ei ole niinkään vartijoiden määrästä vaan siitä, että vartijat ovat hyviä.

– En sano, että muissa vankiloissa katsottaisiin sormien läpi, mutta meillä ei ainakaan katsota, hän hymyilee.

Lähes kaksi ja puoli vuotta ilman kurinpitorikkeitä istunut Joni Havana on tästä johtajan kanssa samaa mieltä.

– Ehkä he ovat työssään ammattilaisia, virnistää elokuussa vapautuva Havana.

90 prosentilla vangeista on päihdeongelma. Mihin se katoaisi tänne vankilaan tullessa? Pekka Kepanen

Havanalle on ehtinyt tulla Sukevan lisäksi kokemusta jo kolmesta muusta vankilasta. Hänen mielestään Sukevan henkilökunta on "aktiivista".

– Talossa pitkään olleet osaavat haistaa tilanteet melko hyvin.

Sukeva aikoo pitää kärkisijan myös jatkossa

Vankilan toverikuntaan kuuluvan Havanan mielestä muutos on viime kädessä vangeista kiinni. Tarjolla on koulutusta ja kursseja, kunhan niitä vain halutaan hyödyntää.

– Halu muuttua pitää loppujen lopuksi lähteä omasta itsestä. Pitää olla käyttämättä päihteitä ja muuta, hän sanoo.

Pekka Kepasen mukaan kurinpitorikkomusten määrä saattaa pysytellä korkealla myös jatkossa. Henkilökunnan ja vankien vuorovaikutus voi osaltaan vähentää rikkomuksia, mutta mihinkään nopeaan muutokseen vankilan johtaja ei usko.

– Jos me jatkamme samaan tyyliin kuin tähänkin asti ja tarkastustoimintaa parannetaan, niin tilastot pysyvät tällaisina.

Johtajan toiveissa on vankien järkevän tekemisen ja opiskelumotivaation lisääminen.

– Siviiliä vartenhan me näitä vankeja valmistelemme, että ihmisillä olisi yhteiskunnassa turvallista olla, Kepanen toteaa.